Štátny podnik

Štátny podnik (š. p., ŠP) je vo všeobecnosti vo svete podnik patriaci štátu a/alebo podnik riadený štátom, na Slovensku je štátny podnik typ právnickej osoby, ktorý je predmetom úpravy zákona č. 111/1990 Zb. o štátnom podniku v platnom znení (v Česku bol tento zákon zrušený zákonom ČNR č. 77/1997 Zb. s účinnosťou od 1. 7. 1997). S postavením štátneho podniku úzko súvisí aj zákon č. 92/1991 Zb. o prevode majetku štátu na iné osoby, či nariadenie vlády č. 175/1993 Z.z. o finančnom hospodárení štátnych podnikov.

Podľa uvedeného zákona je to samostatná právnická osoba, ktorá podniká na vlastný účet, ktorej všetky veci a majetkové práva sú majetkom štátu (štátny podnik ich má iba zverené na podnikanie), a ktorá je napojená na štátny rozpočet či štátny fond alebo rozpočet miestneho orgánu štátnej správy.

Dejiny 
Štátne podniky existovali v Česko-Slovensku/prvej slovenskej republike do konca druhej svetovej vojny, od roku 1945 sa z nich postupne utvorili tzv. národné podniky (n.p.); od roku 1951 sa pojem "štátny podnik" nepoužíval. Národný podnik bol hlavným typom hospodárskej organizácie v komunistickom Česko-Slovensku v nasledujúcom období. Od roku 1988 (v rámci tzv. prestavby) boli národné podniky postupne späť premieňané na štátne podniky (štátne podniky boli zavedené zákonom č. 88/1988 Zb. o štátnom podniku, obsahovým predchodcom dnešného zákona). Tesne po nežnej revolúcii (1989) bol prijatý súčasný zákon o štátnom podniku.

Vznik a charakteristika 
Do právnych vzťahov vstupuje vo vlastnom mene a na vlastnú zodpovednosť. Zakladateľom ŠP môže byť ústredný orgán štátnej správy (napr. ministerstvo) alebo miestny orgán štátnej správy (obvodný úrad, krajský lesný úrad). ŠP vzniká dňom zápisu do obchodného registra, návrh na zápis dáva zakladateľ, prikladá zakladateľskú listinu. Návrh na zápis obsahuje meno zakladateľa, názov, sídlo, IČO, predmet činnosti, vymedzenie majetku. Podnik môže hospodáriť s majetkom, ktorý mu bol pri založení zverený do správy, alebo ktorý nadobudol v priebehu svojej činnosti. Majetok je v štátnom vlastníctve, povinne vytvára rezervný fond.

Typy štátnych podnikov 
 podniky zamerané na podnikateľskú činnosť tzv. manažérske (riaditeľ, dozorná rada) 
 podniky na uspokojovanie spoločenských záujmov tzv. verejnoprospešné podniky (riaditeľ bez DR) ochrana životného prostredia, sociálnu starostlivosť, zdravotníctvo, školstvo

Orgány 
 
Riaditeľ 
 štatutárny orgán – riadi a koná vo všetkých veciach 
 menuje a odvoláva ho zakladateľ (výberové konanie, vyjadrenie DR) 
 menuje a odvoláva svojho zástupcu 
 po vyjadrení v DR schvaľuje účtovnú závierku, rozdelenie zisku koncepciu rozvoja. 
Dozorná rada 
 kontrolný orgán 
 počet členov určuje zakladateľ, polovicu z nich ustanovuje a odvoláva zakladateľ, polovicu volia a odvolávajú zamestnanci 
 členom DR nemôže byť riaditeľ 
 DR sa stará o koncepciu rozvoja, hospodárenie, ročnú uzávierku, rozdelenie zisku, zrušenie podniku

Zrušenie ŠP 

 s likvidáciou – určí sa likvidátor, ktorý nahrádza štatutárny orgán. Jeho úlohou je dbať aby zanikajúca spoločnosť splnila svoje záväzky veriteľom. Likvidačný zostatok (suma ktorá zostane po splatení záväzkov) sa rozdelí medzi spoločníkov a likvidátorov do 30 dní po skončení likvidácie podá návrh registrovému súdu na vymazanie z obchodného registra. 
 bez likvidácie – zlúčením, splynutím, rozdelením alebo premenou na inú formu, pričom záväzky prechádzajú na novú spoločnosť, pričom v OR sa urobí vymazanie zanikajúcej a zápis novej spoločnosti.
 
Podnik následne zaniká dňom vymazania z obchodného registru.

Príklady slovenských štátnych podnikov 
 Agroinštitút Nitra
 Agrokomplex – Výstavníctvo Nitra 
 Hydromeliorácie
 Lesopoľnohospodársky majetok Ulič 
 Lesy Slovenskej republiky
 Letové prevádzkové služby Slovenskej republiky (LPS SR) 
 Mincovňa Kremnica 
 Národný žrebčín Topoľčianky 
 Plemenárske služby SR
 Slovenský vodohospodársky podnik
 Technický skúšobný ústav Piešťany
 Vodohospodárska výstavba
 Vojenské lesy a majetky SR
 Závodisko Bratislava

Referencie

Pozri aj 
 Privatizácia

Obchodné právo